google/wiki40b huggingface dataset:
Klemens X

Bakgrunn

Emilio Altieri var tredje sønn av Lorenzo Altieri og hans andre hustru Vittoria, datter av Mario Delfini. En eldre bror, Giovanni Battista (1589–1654) var kardinal og hadde gjort tjeneste i Peterskirken i Vatikanet i ungdommen. Slekten Altieri var romersk adel fra 1400- til 1600-tallet da den døde ut på mannssiden; som pave lot Klemens imidlertid adoptere sin kvinnelige slektings make, og den grenen levde videre med navnet.
Altieri studerte ved jesuittenes Collegio Romano i Roma. Han tok doktorgrad i 1611 i rettsvitenskap, og trådte inn i kirkens tjeneste som Giambattista Pamfilis (senere Innocens X) advokat. Han virket i Sacra Romana Rota, og ble satt inn som apostolisk legat til Polen, og nuntius til Napoli.

Prest, biskop, kardinal

I 1624 ble han persteviet, i 1627 bispeviet. Pave Alexander VII utnevnte ham til sekretær for bispekongregasjonen, og av Klemens IX ble han utnevnt til superintendent over det pavelige skattkammer. Han virket som biskop helt til pave Klemens IX på sitt dødsleie utnevnte den ti år eldre Altieri til kardinal.

Pave

Etter en konklave som varte i nesten fem måneder, ble til slutt kardinalkollegiet enige om å velge den aldrende kardinal Altieri til pave, den 29. april 1670. Han tok pavenavnet Klemens X. 
I praksis styrte kardinal Paoluzzi-Altieri hans pontifikat, som med Ludvig XIV begynte striden om regalieretten (retten til å under biskoppelige vakanser gi bort ledige prebender og få innkomstene av stiftene). Kardinal Paoluzzi-Altieri var farbror til den inngiftede slekting som paven adopterte.
Pave Klemens saligerklærte blant andre Johannes av korset og Pius V, og helligkåret Rosa av Lima med flere. Da Polen ble invadert av tyrkerne bistod Klemens de kristne økonomisk. Han dekorerte Ponte Sant'Angelo med ti englestatuer i marmor og lot anlegge to fontener ved Peterskirken.
Analepse

Analepse (av gresk analambanein, «gripe tilbake») betegner i narratologien en form for anakroni, dvs. avvik fra kronologisk framstilling i fortellende tekster. I mer uformelle sammenhenger brukes helst tilbakeblikk om det samme fenomenet.
En analepse er et innslag i teksten som forteller om begivenheter som har funnet sted før det punktet i historia der fortellinga i øyeblikket befinner seg. Det motsatte, at en går framover i historia, kalles prolepse eller frampek.

Genettes tre varianter av analepse

Den franske litteraturteoretikeren Gérard Genette opererer med tre ulike typer av analepse: ekstern, intern og blandet.
Den eksterne analepsen griper tilbake til hendelser som befinner seg utenfor hovedfortellingen, mens den interne viser til en hendelse som tidsmessig befinner seg innenfor, det vil si etter hovedfortellingens begynnelse. Den blandede analepsen er mer kompleks: også denne viser til hendelser utenfor hovedfortellingen, men forskjellen er her at hendelsene i innslaget på ulike måter får konsekvenser for subjektene i hovedfortellingen, for eksempel i form av endring av karakter.
I omtale og analyse av film brukes ofte det engelske uttrykket flashback.
Brephylidia

Utseende

En middelsstor, rødbrun trebukk. Kroppen er temmelig jevnbred. Hodet er stort og bredt, kjevene ikke forstørrede, fasettøynene ganske små og ikke utstående. Antennene er tynne og omtrent halvparten så lange som kroppen. Pronotum er rektangulært med ganske rette sider, i midten med to påfallende, trekantede, blanke forhøyninger, ellers tett og kraftig punktert. Det er en kort "stilk" mellom pronotum og dekkvingene, som er parallellsidige med rettvinklede "skuldre". Overflaten er læraktig uten lengderibber. Beina er forholdsvis korte.

Utbredelse

Arten er utbredt i Australia.
Adam von Trott zu Solz

Liv

Adam von Trott zu Solz tilhørte den hessiske adelsslekten Trott zu Solz og var sønn av Preussens tidligere kulturminister (1909–1917) August von Trott zu Solz. Etter Abitur (artium) i München studerte han jus i Göttingen og Berlin. Etter at han som 22-åring fullførte det juridiske studiet med doktorgrad i 1931 mottok han et Cecil-Rhodes-stipendium for fortsettelse av studiene ved Balliol College ved University of Oxford, hvor han tok en Bachelor of Arts. Sine forbindelser fra Oxford forsøkte han senere å nyttiggjøre seg under annen verdenskrig. Etter assessoreksamen i 1936 og forskningsopphold i USA og Øst-Asia trådte han 1940 inn i utenrikstjenesten, til slutt med rang som legasjonsråd. Der kom han i kontakt med Hans von Dohnanyi og gjennom Dohnanyi også Dietrich Bonhoeffer. I likhet med Bonhoeffer avviste Trott zu Solz nasjonalsosialismen på grunn av sin kristne overbevisning.
I 1939 forsøkte han under besøk i London og New York å oppnå utenlandsk støtte for tyske antinazister, men dette lyktes ikke. Fra 1941 tilhørte han den indre krets i Kreisau-kretsen, og forfattet et notat om tysk utenrikspolitikk, hvor han også refererte Kreisau-kretsens tredje møte. Hans forsøk på å få istand sonderinger om fredssamtaler med den britiske regjeringen mislyktes fordi Kreisau-kretsen ikke uten videre ønsket å trekke seg ut av de okkuperte områdene i en krigssituasjon. Trott zu Solz hadde også håpet å oppnå en forsikring om at britene ikke ville utnytte et statskupp i Tyskland militært.
Han tilbragte natten til 20. juli sammen med vennen Claus von Stauffenberg. Etter det mislykkede attentatet ble han 25. juli arrestert i utenriksministeriet. Han ble dømt til døden av folkedomstolen den 15. august 1944 og hengt i Plötzenseefengselet dagen etter.
Fra 1986 har familieslottet i Imshausen vært sete for Stiftung Adam von Trott zu Solz.
Nyainrong

Nyainrong (tibetansk: གཉན་རོང་རྫོང , wylie: gnyan rong rdzong; kinesisk: 聂荣县; pinyin: Nièróng Xiàn) er et fylke i prefekturet Nagchu i den autonome region Tibet i Folkerepublikken Kina.
Befolkningen var på 28 086 innbyggere i 1999.
V5 (Norsk Rikstoto)

V5 er et spill fra Norsk Rikstoto som går ut på å plukke ut vinneren i 5 på forhånd angitte trav- eller galoppløp arrangert på norske totalisatorbaner. Gevinst utbetales til den eller de som har alle 5 rette. Hvis ingen har 5 rette, deles gevinsten mellom de som har 4 rette. Alle totalisatorbaner har hver eneste lørdag et V5-spill, som oftest løp 2 til 6 eventuelt 3 til 7. Enkelte dager hvor det kun er én bane som har løp den kvelden, arrangeres det to V5-omganger. De heter da henholdsvis V5A og V5B.
Som nevnt skal spilleren plukke ut vinneren i 5 forhåndsbestemte løp, kalt avdeling. Første løp kalles V5 1. avdeling, det andre løpet 2. avdeling osv. En spiller kan krysse av for så mange hester han ønsker i hver avdeling, jo flere hester jo større sjanse for å vinne, men det øker òg prisen. Antall hester krysset av i avdeling 1 ganges med antall hester i avdeling 2 som da igjen ganges med antall hester i avdeling 3 osv, og når man har summert opp til slutt, får man antall rekker man har spilt for, som da igjen gir prisen på V5-bongen. Spilleren kan også krysse av for hester som ikke finnes i løpet. For eksempel hvis det er 10 hester til start, kan han krysse av for nr. 12. Det som da skjer er at han får en reservehest, det vil si den hesten i løpet som flest har krysset av for. Det samme gjelder hvis en hest man har krysset av for blir strøket, da slår også reservehestsystemet inn.
Gjennom Norsk Rikstoto kan man også spille V5 på trav- og galoppløp i Sverige, men da som oftest i Norsk Rikstotos egen regi. Enkelte storløpsdager er det imidlertid fellespott mellom Norge og Sverige.
65 % av innsatsen i V5 går til premiepotten.
Bagre-demningen

Bagre-demningen er en demning i elva Hvite Volta (Nakambé) i det vestafrikanske landet Burkina Faso, om lag 150 km sørøst for hovedstaden Ouagadougou. Demningen har vannkraftformål, og vanntilførsel til irrigasjon i landet. Den ble ferdigstilt i 1994, men er siden rehabilitert bl.a. ved å heve damhøyden for å unngå oversvømmelser.
Demningen har installert et vannkraftverk med 16 MW ytelse, og antas å gi 10 % av landets elektrisitet. Det oppdemmede reservoaret er på 8500 – 25 000 hektar (ha).
Zerene

Utseende

Middelsstore (vingespenn 50-60 millimeter), gulaktige sommerfugler. Hos hannene er forvingens overside er svart med en gul eller rosa tegning ved roten, denne har en svart flekk i den øvre delen og har ofte blitt beskrevet som et "hundehode". Bakvingen er gul eller guloransje, med eller uten svart ytterkant. Hunnen er ensfarget gul bortsett fra den svarte flekken på forvingen.
Undersiden er gulaktig, med en liten, svart ring midt på forvingen og en liten, rød ring på bakvingen.

Levevis

Larvene lever på planter i erteblomstfamilien.

Utbredelse

Slekten er utbredt i Amerika, fra det sørlige Canada i nord til Argentina i sør.
Limski kanal

Beskrivelse

Limbukta er siden 1964 et beskyttet område med status som «betydelig landskap».
Lengden er 12,8 kilometer. På det bredeste er den 600 meter, og  i den østligste, smaleste delen 200 meter. Bukta kan minne om en canyon, der åssidene noen steder er 230 meter høye. Limdalen og Limbukta har tilsammen en lengde på 35 kilometer.
I bukta drives det fiskeoppdrett.
Fylkesvei 2880

Fylkesvei 2880  går mellom Kvernvollen (Veme) og Gardhammar i Ringerike kommune. Veien er 4,2 km lang.
Frem til 2019 hadde veien betegnelsen Fylkesvei 176.
Bokhandelens hus

Bokhandelens hus (tidligere Nissens Pigeskole) er en bygning i Øvre Vollgate 15 i Kvadraturen i Sentrum i Oslo. Bygningen har siden 1922 vært lokaler for Den norske Bokhandlerforening og Den norske Forleggerforening.
Bygningen ble oppført i 1860 for stadskaptein og maler G.L. Olsen og tegnet av arkitekt Emil Victor Langlet, som også tegnet Stortingsbygningen. Den har hovedfasade i gul upusset tegl, preget av middelalderske forbilder, og har et sengotisk stiluttrykk. Fjerde etasje har rundbuede vinduer flankert av skulpturnisjer.
Nissens Pigeskole holdt til i bygningen fra den stod ferdig i 1860 til skolen flyttet til sin nye bygning i Niels Juels gate 56 i 1899. Fra 1861 huset bygningen også lærerskolen ved Nissens Pikeskole, som i denne perioden primært hadde undervisning på ettermiddags- og kveldstid. Før 1860 hadde pikeskolen holdt til i Rosenkrantz' gate 7. På 1860-tallet bodde skolebestyrer og medeier Einar Lyche selv i bygningen i Øvre Vollgate, og senere bodde skolebestyrer og medeier Bernhard Cathrinus Pauss i toppleiligheten. I folketellingen for 1875 bor Hartvig Nissens enke Magdalena Nissen og andre medlemmer av Nissenfamilien, skolens pedell Hans Jansen og hans familie, tre tjenestefolk og enkelte losjerende, i bygningen. I folketellingen for 1885 bor bare Bernhard Cathrinus Pauss, ektefellen Henriette Pauss, deres seks barn (herunder Nikolai Nissen Paus, Augustin Thoresen Paus og George Wegner Paus) og deres tre tjenestefolk fast i bygningen. I folketellingen for 1900 bor 23 sykehusansatte fast (herunder reservelege Einar Johan Berle, oversykepleier Anna Plesner og 14 sykepleiere) og 51 pasienter midlertidig i bygningen.
Fra 1899 til 1922 ble bygningen brukt som sykehus. I 1922 ble den kjøpt av Den norske Bokhandlerforening og Den norske Forleggerforening og tatt i bruk som hovedkontor med navnet Bokhandelens hus.
Flyangrepet på Dusamareb 1. mai 2008

Bakgrunn

Al Shabaab er en islamsk-inspirert del av Den islamistiske rettsunion i Somalia, som av vestlige etterretningsorganisasjoner, blant annet norges PST, anseees som en terroristbevegelse.
Amerikanske myndigheter mistenker somaliske Al Qaida-medlemmer for å ha vært involvert i terrorangrepene i 1998 mot den amerikanske ambassaden i Kenya og mot israelske mål i Kenya i 2002.
al Shabaab regnes som en terrororganisasjon av den amerikanske regjeringen, er den militære vingen av den somaliske Sharia-domstols bevegelsen, Unionen av Islamske domstoler, som styrte Somalia, frem til etiopiske tropper var med på å styrte de i 2006. Gruppen har reguppert seg etter dette, og er i mai 2008 i kontroll over store deler av det sentrale og sørlige Somalia.
Den somaliske motstandsgruppen al Shabaab, ledet av Aden Hashi Ayro, har tidligere bl.a tatt på seg ansvaret for tvillingangrepene i Bosaso 5. februar 2008, der 25 mennesker ble drept.
Utdypende artikkel: Terrorangrepet i Bosaso 5. februar 2008

Angrepet

Angrepet var rettet mot et hus i Dusamareb, og skjedde midt på natten. En lokal radiostasjon meldte at at angrepet ble utført av amerikanske AC-130 Hercules-fly. Men amerikanske myndigheter ville ikke bekrefte hva angrepet ble utført med.

Skader

Det var ulike anslag på antall drepte og skadde. BBC News meldte om 11 drepte, mens Reuters meldte om så mange som 31 drepte. Ifølge vitnemål fra området ble både huset som ble angrepet, og nærliggende bygninger skadet eller ødelagt av angrepet.
Al Qaida-lederne Aden Hashi Ayro og Muhiyadin Muhammad Umar var blant de drepte etter angrepet.

Ansvar

En amerikansk militær talsmann bekreftet overfor BBC at amerikanske styrker hadde angrepet de de kalte for et «kjent Al Qaida-mål» i Somalia, men nektet å gi flere detaljer.
OXLO - Oslo Extra Large

Historie

OXLO ble igangsatt av Oslos ordfører i august 2001 som en del av "Hovedstadens tiltaksplan mot nazisme, rasisme og intoleranse", i kjølvannet av det rasistisk motiverte drapet på Benjamin Hermansen. 
OXLOs hovedmålgruppe de første to årene var barn og unge. Skoler sammen med ungdoms- og fritidsklubber var de viktigste kanalene for å nå målgruppene. Det ble blant annet sendt ut et aktivitetshefte med tilbud om OXLO-aktiviteter til alle skoler. Turnerende interaktivt teater mot rasisme og diskriminering (for grunnskolen), teaterforestilling om rasisme, nazisme og grensesetting (for ungdomsskolen og den videregående skole), tilbud om å bli OXLO-ambassadør , konkurranse om å illustrere OXLO best og OXLO-stafett var blant aktivitetstilbudene. Oppslutningen var stor, blant annet deltok over 2 000 barn i konkurransen om å illustrere OXLO best. Bidragene ble til en flott utstilling i Rådhusgalleriet som ordføreren åpnet. Vinnerbidragene ble trykket opp på plakater som ble hengt opp på alle T-baner i desember og de to første ukene i januar 2003. 
Fra 2003 ble det lagt større vekt på å innarbeide OXLOs verdier og budskap i de kommunale virksomheter, i tillegg til at arbeidet rettet mot barn og unge fortsatte. I 2004 ble Byrådssak 1062/04 vedtatt, om videreføring av OXLO-arbeidet i bydeler og virksomheter. I 2006 ble arbeidet mot diskriminering på grunnlag av seksuell orientering innlemmet i OXLO gjennom, Handlingsplan mot diskriminering av homofile, lesbiske og bifile - for mangfold og likeverd.

OXLO i dag

I mai 2013 vedtok Oslo bystyre at det blant annet skal jobbes for at OXLO gjøres bedre kjent for byens befolkning, at prinsippene i det europeiske charteret for integrerende byer (EUROCITIES) skal legges til grunn for integrerings- og mangfoldsarbeidet i Oslo og at sentrale tiltak i handlingsplanen mot diskriminering av lesbiske, homofile og bifile videreføres som en permanent del av OXLO-arbeidet. Se "Mangfoldets muligheter - om OXLO, Oslo Extra Large" (Byrådens sak 152/12) (PDF).
OXLO uka arrangeres hvert år i uke 38 for å sette ekstra fokus på OXLO-arbeidet. Alle kommunale virksomheter, organisasjoner og andre oppfordres den uka til å sette i gang aktiviteter og tiltak som synliggjør at mangfold er en berikelse og at diskriminering og rasisme ikke tolereres.
OXLO-prisen er en årlig pris på kr 50 000 som tildeles en organisasjon, enkeltperson eller et kommunalt tjenestested som har gjort en særskilt innsats for å gjøre Oslo til en romslig og inkluderende by. I juryen sitter representanter fra Byrådsavdeling for kultur og næring, Rådet for innvandrerorganisasjoner i Oslo, Rådet for funksjonshemmede i Oslo kommune, Landsforeningen for lesbiske, homofile, bifile og transpersoner og Enhet for mangfold og integrering. Prisen overrekkes av Oslos ordfører på FNs toleransedag 16. november.
"Born & raised in Oslo" er en tilskuddsordning hvor det gis støtte til skoler, bibliotek, fritidsklubber og idrettslag som arbeider for positive flerkulturelle skole- og ungdomsmiljø. Hensikten er å styrke fellesskap på tvers av etniske, kulturelle eller religiøse skiller, og motvirke rasisme og diskriminering.
Hippodrom

Hippodrom (gresk: ἱππόδρομος, hippodromos, av hippos, «hest», og dromos, «løp») er en bane til hesteveddeløp. Også i dag betyr ordet hesteløpsbane i flere moderne språk, eksempelvis i moderne fransk. Av den grunn er det hesteløpsbaner som har ordet hippodrom som en del av navnet, blant annet Hippodrome de Vincennes i Paris og Hippodromen i Moskva (russisk: Tsentralnyj Moskovskij Ippodrom).

Historie

En hippodrom var den banen som grekerne i antikken benyttet for hesteløp med og uten vogner. Ordet tilsvarer det Romerriketromerske for «circus», unntatt at romerne kun benyttet fire hestevogner om gangen, mens grekerne kunne benytte ti eller flere i de greske lekene og derfor hadde grekernes hippodrom også større vidde. Hippodromen var ikke et romersk amfiteater som ble benyttet for tilskuersport, leker og framvisninger, eller et gresk eller romersk semisirkulært tater som ble benyttet for dramatiske framføringer.
Den antikke gresk hippodrom ble vanligvis konstruert ved skråningen av en høyde, og grunnen som ble tatt fra den ene siden ble benyttet for å utgjøre vollen og dosseringen på den andre siden. Den ene enden av hippodromen var delvis sirkulær og den andre enden var kvadratisk med en omfattende portiko, og fronten av denne på lavere nivå inkluderte stallene for hestene og hestevognene. Begge endene av hippodromen var det stolper eller søyler (termai) som hestevognene vendte rundt for å kjøre ned den andre langsiden. Det var den farligste delen av løpet, og grekerne plasserte et alter til guddommen Taraxippos, «den som forstyrrer hester» på det sted hvor mange hestevogner veltet og ble ødelagt.
En av de største og meste berømte av de antikke hippodromene var hippodromen i Konstantinopel, bygget mellom 203 og 330 e.Kr. Imidlertid var denne bygget etter en romersk formgivning og var således et circus.
Lombardia rundt 2008

Lombardia rundt 2008 var den 102. utgaven av Lombardia rundt, og ble arrangert 18. oktober 2008. Som forrige år var rittet på 242 km og gikk fra Varese til Como. Damiano Cunego vant for tredje gang, for andre gang på rad.
Filippo Sassetti

Liv og virke

Sassetti begynte i 1568 ved universitetet i Pisa og mottok der en humanistisk utdannelse. Han fikk innsikter i botanikk, geografi, astronomi og kosmografi og hadde interesse for filologi og klassiske språk.
På sine handelsreiser kom via Konstantinopel og Teheran helt til India. For å utbygge sin posisjon som handelsmann begynte han snart å interessere seg for sanskrit. Sassetti hører til de første europeere som beskjeftiget seg med dette språk og skriftsystem. 
I et privatbrev til florentineren Bernardo Davanzati påpekte han i 1585 en rekke ordlikheter mellom sanskrit og italiensk (som for eksempel deva/dio 'Gud', sarpa/serpe 'slange', sapta/sette 'syv', ashta/otto 'åtte', nava/nove 'ni'). Denne upubliserte observasjon er senere blitt notert som en forespeiling av den senere mer vitenskapelige påvisning av indoeuropeiske språk som en lingvistisk familie. 
Han døde i Goa i en alder av 48 år og ble begravet der.
Tabell (database)

En tabell er i en relasjonsdatabase et sett med verdier, organisert i rader og kolonner, alternativt betegnet poster og felter. Hver av kolonnene har et, innen tabellen, unikt navn. Radene er som oftest identifisert ved bruk av en unik primærnøkkel bestående av en eller flere kolonner som unikt identifiserer raden. «Tabell» er et hverdagslig uttrykk for en relasjon.
En tabell har et spesifisert antall kolonner, men kan et vilkårlig antall rader. I tillegg til selve dataene som lagres er det som regel også assosiert en del metadata med tabellen. Dette kan f.eks være informasjon om restriksjoner på tabellen eller kolonnene, eller spesifikasjon på hvilken datatype den enkelte kolonnen består av.
Dataene i en tabell trenger ikke å være fysisk lagret i databasen. Visninger omfattes også av begrepet tabell, men dataene de representerer kan beregnes hver gang man utfører en spørring mot den.
NM i hopp uten tilløp 1957

NM i hopp uten tilløp 1957 var en del av NM i friidrett 1957.
Mesterskapet ble arrangert i Turnhallen i Bergen 24. februar. Arrangør var Bergens Turnforening.
Kantteger

Utseende

Kantteger er gjennomsnittlig store teger, med lengde oppmot 2 cm, noen arter kan bli hele 4 cm. og er dermed av de aller største landtegene, men så store arter finnes ikke i Norge. Utseende varierer mye, men de fleste artene har god kamuflasje og enkelte har spesielle utvekster på kroppen eller beina. Fargene er som regel brunlige, men de kan være både fargerike og ha et metalisk utseende.

Levevis

Kantteger er nebbmunner, det vil si at de har sugende munndeler, som de bruker til å suge plantesaft med. Mange arter er derfor skadedyr i jord- og landbruket, ved at de suger plantesaft fra nyttevekster. Ingen av kanttegene er rovdyr.
De fleste artene finnes i varmere strøk.  Bare et fåtall finnes i Norge. 
Eggene legges på vertsplanten, hvor egget klekker.  Kantteger har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier. Nymfen gjennomgår omtrent fem hudskift eller larvestadier. Utviklingen fra egg til voksen tar vanligvis omtrent fire uker.
DAISY Digital Lydbok

Digitalt tilpasset informasjon-system eller DAISY (Digital Accessible Information SYstem) er en internasjonal standard for digitale lydbøker. Formålet med formatet er å gjøre trykt tekst tilgjengelig på en mest mulig brukervennlig måte for mennesker med lesevansker, for eksempel synshemming og dysleksi. DAISY-format kan brukes på hvilken som helst type tekst. I DAISY struktureres tale, tekst og bilde på en måte som gjør det mulig å søke uten kronologi. I motsetning til lydbøker på kassett og kommersielle lydbøker er derfor egnet dette formatet også for navigasjon i oppslagsverk og andre typer bøker der det er nødvendig å være i stand til å «bla» raskt.
Ranger Baker

Baker var en prøvesprengning av en atombombe utført av USA under Operation Ranger. Detonasjonen ble utført på Frenchman Flat i Nevada 28. januar 1951. Bomben var på 8 kilotonn (33,5 terajoule.)
Large Hadron Collider

Beskrivelse av virkemåte

For å akselerere partiklene opp til hastigheter tett oppunder lysets hastighet, sendes partiklene gjennom rør i en 27 kilometer lang tunnel, som opprinnelig ble bygget for et annet eksperiment på 1980-tallet. Man lager to partikkelstrømmer som hver går i egne rør, motsatt vei. Inne i tunnelen blir partiklene ledet rett vei av magneter. De magnetiske kreftene må være nøyaktig avstemt slik at de avbøyer de ladde partiklene akkurat så mye som avbøyningen i røret tilsier. Når partiklene har nådd sin høyeste hastighet, regner man med at de vil gå 11 000 runder i tunnelen pr. sekund, og når dette er oppnådd vil man så bringe partikkelstrålene til å kollidere inne i detektorene, hvor den største av disse detektorene er ATLAS, som vist på bildet.

Deteksjon av partikkelkollisjon

ATLAS består blant annet av åtte kraftige elektromagneter som skaper et magnetfelt som holder partikkelstrålene på plass inne i det vesle metallrøret hvor selve kollisjonen finner sted. Magnetfeltet i de 8 langsgående ytre ringkjernespolene har en feltstyrke på 4 Tesla (T), mens den indre elektromagneten er på 2 T. Til sammenligning er jordens magnetfelt på ca. 0,00005 Tesla. For å oppnå den høye feltstyrken benyttes superledere, noe som betyr at spolene må kjøles ned til –269 °C ved hjelp av flytende helium.
Inni magnetene og rundt magnetfeltet er det plater i metall koblet til elektriske kretser som vil detektere partikler som passerer, eller fange dem opp og registrere hvordan de oppfører seg. For eksempel vil noen partikler dele seg opp i mindre biter, og ved å plassere kollisjonene inne i et sterkt magnetfelt, kan man utnytte den magnetiske kraftens påvirkning på visse partikler. Når en ladd partikkel blir plassert i et magnetfelt og gitt en hastighet inne i feltet, vil den magnetiske kraften virke på partikkelen og bøye den av – ved å måle radien i sirkelen partikkelens bane danner, kan man regne seg frem til hvor stor masse partikkelen må ha – og dermed kan man finne ut hvilket stoff eller hvilken partikkel man har med å gjøre. Om massen og radien ikke stemmer med noe man kjenner fra før, har man kanskje oppdaget en helt ny partikkel. Mange partikler er funnet i CERNs laboratorier nettopp ut fra denne sammenhengen.